Narodna skupština
20091022

Nadovezaću se na prethodnu diskusiju, da samo razjasnimo da izlaganje gospodina ministra nije tačno. Kao što vidite, ovde u Skupštini ima dvadesetak narodnih poslanika vladajuće koalicije. Kad bude Dan za glasanje, ova sala će se ispuniti, ljudi će ući i glasati za ovaj zakon. Naravno, ne znajući uopšte o čemu se u njemu radi. Tako se desilo i na Odboru za Srbe izvan Srbije, gde ste , kao vladajuća koalicija, obezbedili većinu. Prošli smo sve te amandmane, sve je bilo vrlo brzo završeno - glasali ste protiv tih amandmana. Mi, kao opozicija, nismo imali tu nikakve šanse. Sada se pozivate na to kako je Odbor doneo takvu odluku. Naravno, kada imate većinu. Sve je to u redu. Donećete i zakon većinom, ali ne možete govoriti da je to demokratski i da uvažavate naše mišljenje. Prešli ste preko toga da u Savetu ne postoji predsednik Skupštine Srbije, da ne postoji predsednik Odbora za Srbe van Srbije Skupštine Srbije, pa ste naknadno, na naše insistiranje, ubacili da u tom savetu bude predsednik Skupštine. Ali ste zato ubacili predstavnika AP Vojvodine, Izvršnog veća. S kojim razlogom - to nikome ovde nije jasno. Takve anomalije se pojavljuju u ovom zakonu nebrojeno puta, a mi odgovor ne dobijamo.